Buffalo Bills

Historie

Bills ble stiftet i 1960 som et av oppstartslagene i American Football League, under ledelsen av Buster Ramsey. De ble med i NFL etter sammenslåingen av AFL og NFL i 1970. Bills vant to titler på rad i American Football League, i 1964 og 1965, men klubben har ikke vunnet noen ligatitler siden da.
Etter sammenslåingen var Bills det andre laget fra Buffalo til å ha spilt i NFL, sammen med Buffalo All-Americans som hadde vært et av oppstartslagene i NFL. Buffalo hadde ikke vært representert i NFL siden All-Americans (da under navnet Bisons) ble nedlagt i 1929; Bills var det tredje profesjonelle laget utenfor NFL fra byen før sammenslåingen, etter Indians/Tigers fra tidlig på 1940-tallet og et tidligere lag kalt Bills, som spilte i All-America Football Conference (AAFC) på slutten av 1940-tallet.
I 1947 ble det avholdt en avstemning for å finne et nytt navn for Bisons, som da var eid av James Breuil (eier av Frontier Oil Company). Vinnerforslaget var Bills, en referanse til Buffalo Bill Cody. Frontier Oil støttet forslaget, som ble akseptert. Da byen Buffalo ble med i American Football League i 1960 tok de navnet for sitt nye lag.
Ved midten av 1980-tallet stod det særs dårlig til for laget, men kollapsen av United States Football League og en serie høye draft picks lot Bills bygge seg opp til en sterk konkurrent mellom slutten av 1980-tallet til midten av 1990-tallet, og laget vant fire AFC-titler på rad; laget tapte derimot fire Super Bowl-kamper på rad, og holder dermed en rekord i begge do kategoriene.
Da divisjonsrivalen New England Patriots under Tom Brady og Bill Belichik ble dominerende, sammen med flere mislykkede forsøk på å gjenoppbygge laget, klarte ikke Bills å nå sluttspillet 17 sesonger på rad mellom 2000 og 2016, som var den lengste sluttspilltørken i noen sportsliga på høyeste nivå på tiden. Tørken var over da Bills sikret en Wild Card-posisjon 31. desember 2017. Den 8. oktober 2014 fikk eierne av Buffalo Sabres, Terry og Kim Pegula, enstemmig støtte til å overta Bills, og ble dermed lagets andre eiere etter grunnlegger Ralph Wilson.

Logoer og uniformer

Bills' uniform de to første sesongene var basert på uniformene til Detroit Lions.
Lagets originale farger var Honolulublå, sølv og hvit, og hjelmene var sølvfarget uten striper. Hjelmene hadde en logo på seg, samt spillernes nummer på hver side.
I 1962 ble den røde bisonen valgt til lagets logo, og laget byttet til hvite hjelmer med logoen på. Lagfargene ble også endret til rød, hvit og blå. De byttet til blå trøyer med røde og hvite "LSU"-striper på skuldrene. Hjelmene var hvite med en rød stripe i midten. Trøyene ble igjen byttet i 1964 da skulderstripene ble erstattet med et stripemønster på ermene bestående av fire striper, to tykke innerst og to tynne ytterst, med en rød ytterlinje rundt det hele. I 1965 ble stripemønsteret også inkludert på hjelmene.
Bills introduserte blå bukser i 1973, som også var det siste året laget hadde den røde bisonen på hjelmen. De blå buksene var i bruk til slutten av 1985-sesongen. Ansiktsmaskene var blå fra 1974 til slutten av 1986-sesongen, da fargen ble byttet til hvit.
Den røde bisonlogoen ble byttet ut med en blå bison med en rød stripe fra hornet. Det nye emblemet, som fremdeles er i bruk Per 2019, var utformet av romfartsdesigneren Stevens Wright i 1974.
I 1984 ble hjelmens farge endret fra hvit til rød, i hovedsak for å gjøre det enklere for Bills' QB Joe Ferguson å se forskjell på egne spillere og spillere på de tre divisjonsmotstanderne, Baltimore Colts, Miami Dolphins og New England Patriots, som alle hadde hvite hjelmer. Ferguson sa at lagets hovedtrener, Kay Stephenson, ville ha mer kontrast på banen så det skulle bli lettere å se en receiver på banen. (Patriots bruker nå hvite hjelmer, Colts har flyttet til AFC South og New York Jets har siden byttet til grønne hjelmer per 2019-sesongen.)
I 2002 under general manager Tom Donahoe gikk uniformene gjennom radikale endringer. Hovedfargen for trøyene ble byttet til en mørkere blå, og nikkelgrå ble introdusert. Både de blå og hvite trøyene har røde sidepaneler. De hvite trøyene fikk mørkeblå skuldre og kongeblå nummer. Hjelmene forble røde med én marineblå, to nikkelgrå, to kongeblå og to hvite striper samt en hvit ansiktsmaske. En ny logo ble introdusert, bokstaven B bestående av to kuler med et mer detaljert buffalohode på toppen, men på grunn av overveldende kritikk fra tilhengere gikk laget fort tilbake til den løpende blå bisonen. Logoen som ble tatt i bruk i 1974 forble dermed uendret.
I 2005 tok Bills den røde bisonhjelmen og uniformen fra midten av 60-tallet i bruk som en throwback-uniform.
Bills brukte vanligvis den blå kombinasjonen i hjemmekamper og den hvite kombinasjonen i bortekamper dersom de ikke brukte en throwback-uniform. De sluttet å bruke blå-på-hvit uniform etter 2006-sesongen, og hvit-på-blå etter 2007-sesongen.
I forkant av 2011-sesongen avduket Bills et nytt uniformdesign, en oppdatert utgave av designet som ble brukt mellom 1975 og 1983. Dette inkluderte hvite hjelmer med den løpende buffaloen, og marineblå ble byttet ut med kongeblå.
Buffalo brukte av og til hvite uniformer i hjemmekamper på 80-tallet, men sluttet med det før de kom seg til Super Bowl. Den 6. november 2011 spilte Bills mot New York Jets og brukte hvite uniformer for første gangen siden 1986. Siden 2011 har Bills brukt hvite uniformer for hjemmekamper, enten med hoveduniformene eller throwback-uniformer.
Uniformen gikk gjennom små endringer da ligaen inngikk en kontrakt med Nike. De nye uniformene ble offentliggjort 3. april 2012.
12. november 2015 ble Bills og New York Jets de to første lagene som deltok i NFL Color Rush-initiativet. Dette markerte den første gangen Buffalo Bills hadde brukt en helt rød uniform.
Under Junior-VM i ishockey 2018 brukte det amerikanske laget drakter som var inspirert av Bills i en kamp mot Canada 29. desember 2017.

Rivaler

Bills har rivaliseringer med sine tre motstandere i AFC East, og har også hatt rivaliseringer med andre lag som Baltimore/Indianapolis Colts (tidligere divisjonsrival), Kansas City Chiefs, Houston Oilers/Tennessee Titans, Cleveland Browns og Dallas Cowboys. De spiller også en årlig sesongoppkjøringskamp mot Detroit Lions.

Miami Dolphins

Dette blir ofte sett på som Buffalos mest kjente rivalisering. Selv om de to lagene begge kom fra American Football League, ble ikke Dolphins innlemmet i ligaen før i 1966, hvor Bills var et av de originale åtte lagene. Rivaliseringen vokste frem da Dolphins vant hvert eneste møte mellom de to lagene på 70-tallet, og satte en NFL-rekord på 20 seiere på rad mot samme motstander. Dette endret seg i de følgende tiåerene etter at Jim Kelly tok over som Bills' quarterback, og selv om Kelly og Dolphins' quarterback Dan Marino holdt ved like en kompetitiv feide på 80- og 90-tallet, ble Bills dominante på 90-tallet. Etter at de to quarterbackene pensjonerte seg og Patriots under Belichick og Brady vokste frem har rivaliseringen roet seg. I en avstemning kom Dolphins allikevel på andre plass for Buffalos største rivaler, og de to lagene ligger veldig nært når det kommer til kampstatistikk. Miami leder totalt 60–45–1 i seriespillet Per 2018, men Buffalo har vunnet 3 ganger og tapt kun én gang i sluttspillet, inkludert en seier i AFC Championship i 1992.

New England Patriots

Rivaliseringen med New England Patriots begynte tidlig da de to lagene begge var blant de åtte første i American Football League før den ble slått sammen med NFL. Etter at Bill Belichick og Tom Brady kom til New England har Patriots dominert AFC East, og dermed også Bills. Rivaliseringen har blitt særs ensidig siden, og Patriots leder head-to-head med 29 seiere og 5 tap. Dette har ført til at Patriots har tatt over plassen som hovedrival etter Dolphins. Sammenlagt leder Patriots serien 72–43–1 per 2017.
Rivaliseringen er også merkbar da det er flere spillere som i løpet av karrieren har spilt for begge lagene, inkludert Drew Bledsoe, Doug Flutie, Lawyer Milloy, Brandon Spikes, Scott Chandler, Chris Hogan, Mike Gillislee og Stephon Gilmore.

New York Jets

Både Bills og New York Jets var originalt med i AFL, og representerer delstaten New York, selv om Jets spiller kampene sine i East Rutherford, New Jersey. Selv om feiden representerer forskjellene mellom New York City og Upstate New York, er det ikke like intenst som Bills' rivalisering med Dolphins eller Patriots, da tilhengerskarene for lagene enten har en form for respekt eller smålig irritasjon for hverandre når de ikke spiller mot hverandre. Rivaliseringen har ofte blitt karakterisert av dårlige kamper, men har hatt noen kompetitive øyeblikk og ble noe intensivert da Rex Ryan, tidligere hovedtrener for Jets, ble hovedtrener for Bills i to sesonger. Buffalo leder serien sammenlagt 61–54 per 2017, inkludert en seier i sluttspillet i 1981.

Tennessee Titans

Tennessee Titans (tidligere kjent som Houston Oilers) deler en omfattende historie med Bills, da begge lagene originalt var lag i AFL i 1960, og rivaler i ligaens East Division før sammenslåingen av AFL og NFL. Kampene var intense på 90-tallet da quarterbacken Warren Moon ledet Oilers mot Jim Kellys Bills. De to lagene har produsert to minneverdige øyeblikk i sluttspillet: "The Comeback" i 1992 da Frank Reich ledet Bills til et comeback fra 35–3 til å slå Oilers 41–38, og "Music City Miracle", da Titans scoret mot slutten av kampen etter kontroversiell lateral pass som førte til en touchdown, og vant 22–16 i 1999. Music City Miracle er også minneverdig da det var den siste gangen Buffalo nådde sluttspillet før 2017. Titans leder sammenlagt 28–18.

Cleveland Browns

Selv om Bills og Cleveland Browns er i forskjellige divisjoner og først møttes i en kamp i 1972 blir kamper mellom de to lagene til tider intense på grunn av nærheten og likheten mellom byene Buffalo og Cleveland. I likhet med feiden mellom Bills og Jets har Bills og Browns ofte uflaks og har hatt et par dårlige kamper, inkludert en 6–3 seier for Browns hvor Browns' quarterback kun fullførte 2 av 17 pasninger. De to lagene har hatt noen kompetitive møter, på 80-tallet og mer nylig i 2007 og 2014. Rivaliseringen ble også mer intens da Donte Whitner, tidligere safety for Bills, skrev kontrakt med Browns. Browns leder sammenlagt 12–9, inkludert en seier i sluttspillet i 1990, men Bills leder på scoringer.
Browns hadde en rivalisering med Bills' forgjengere i All-America Football Conference, hvor de to lagene møttes to ganger i sluttspillet av AAFC før Browns gikk over til NFL. Det gamle Bills ble ikke plukket opp av NFL og gikk under sammen med resten av AAFC, som førte til at Buffalo ikke hadde et profesjonelt amerikansk fotballag før det nåværende laget ble stiftet i 1959.

Andre rivaler i AFC

Bills og Chiefs var to av de originale lagene i AFL og har en lang historie til tross for at de aldri har spilt i samme divisjon. Rivaliseringen ble nylig mer intens da de to lagene møttes årlig mellom 2008 og 2015, og igjen i 2017. Lagene har møttes i sluttspillet tre ganger, inkludert en AFL Championship-kamp som avgjorde AFLs (senere AFC) representant i Super Bowl I, hvor Kansas City vant og senere møtte Green Bay Packers i Super Bowl. Buffalo slo Kansas City i AFC Championships-kampen i 1993, og nådde da sitt fjerde Super Bowl på rad. Buffalo leder sammenlagt 26–21–1.
I nyere tid har det oppstått et bittert forhold mellom Bills og Jacksonville Jaguars, som gav Buffalo sitt første nederlag i sluttspillet i New Era Field i 1996. De to lagene okkuperer de minste mediemarkedene i NFL. Etter at de to lagene kjempet på bunnen av sine respektive divisjoner gjennom slutten av 2000-tallet og begynnelsen av 2010-tallet oppstod rivaliseringen etter at tidligere hovedtrener Doug Marrone, som hadde sluttet etter 2014-seongen, ble ansatt som trenerassistent for Jacksonville, og eventuelt jobbet seg opp til å bli lagets hovedtrener. Siden da har møter mellom de to inkludert et flaut nederlag for Bills i London, en dårlig kamp i sluttspillet i 2017, samt verbal og fysisk krangling mellom lagene i 2018.

Radio og TV

Buffalo Bills Radio Network sendes i hovedsak gjennom WGR, AM 550 i Buffalo. John Murphy er lagets hovedkommentator, etter å ha vært ekspertkommentator for Van Miller frem til sistnevne gikk av med pensjon etter 2003-sesongen. Mark Kelso er med som analytiker. Radionettverket har tilknytninger til omtrent 17 andre stasjoner i Upstate New York samt én, CJCL 590AM, i Toronto. Ved begynnelsen av 2012 bestod Bills' nettverk for det meste av WGR, Entercoms søsterstasjon WCMF (96,5 FM), og WROC-AM 950 i Rochester, samt en rekke uavhengige AM- og FM-stasjoner rundt New York fra Jamestown til Albany. Det tidligere hovednettverket Citadel Broadcasting ble kjøpt opp av Cumulus Media, som sluttet å sende Bills' kamper ved slutten av 2011-sesongen, som førte til at nettverket ikke hadde noen tilknytninger til Syracuse, Binghamton og Erie (Galaxy Communications tok senere over Syracuse-området for Bills.)
I løpet av sesongoppkjøringen blir de fleste kampene sendt på WKBW-TV kanal 7, Buffalos American Broadcasting Company-affiliate. I 2018 skrev laget en kontrakt med Nexstar Media Group, som gav Nexstar rettigheten til å sende Bills' kamper på sitt nettverk i regionen, inkludert på WJET-TV i Erie, WROC-TV i Rochester, WSYR-TV i Syracuse, WUTR i Utica, WETM-TV i Elmira og WIVT i Binghamton. Etter kontrakten med WKBW utgår i 2019 vil hovedstasjonen bli WIVB-TV. Analytiker for CBS og tidligere spiller på Bills Steve Tasker er ekspertkommentator for disse kampene. Posisjonen som hovedkommentator roterer mellom hans partnere hos CBS, Andrew Catalon og Rob Stone. WROC-TVs reporter Thad Brown er reporter på sidelinjen. Siden 2008 har sesongoppkjøringskampene blitt sendt i high definition.
Ved begynnelsen av 2016-sesongen, som del av en ny avtale som dekker både Bills' rettigheter samt rettighetene for søsterfranchisen Buffalo Sabres i NHL, ble mesteparten av lagets programmer, inkludert studioprogrammer og trenerens program, flyttet til MSG Western New York - et samarbeidsprosjekt mellom MSG og lagets eiere. Sesongoppkjøringskamper fortsetter å sendes samtidig på WKBW.
Dersom kamper i seriespillet sendes på ESPN kan en lokal stasjon i Buffalo sende kampen samtidig. Fra 2014 til 2017 holdt WKBW-TV rettighetene til disse kampene etter å ha vunnet tilbake rettighetene for kabelkamper fra WBBZ-TV, som holdt dem i 2012 og 2013.

Maskoter, cheerleadere og korps

Bills' offisielle maskott er Billy Buffalo, en åtte fot høy antropomorfisk blå amerikansk bison med en trøye med 'BB' som spillernummer.
Bills har ikke for tiden cheerleadere. De hadde en cheerleadergruppe kalt Buffalo Jills fra 1967 til 1985; fra 1986 til 2013 opererte Jills som en uavhengig organisasjon, sponset av flere forskjellige bedrifter inkludert Citadel Broadcasting. Jills la ned før 2014-sesongen på grunn av juridiske problemer. Bills og Jills er for tiden involvert i en juridisk tvist, hvor Jills mener at de var ansatte og ikke uavhengige leverandører, og søker derfor tilbakebetaling. På toppen av dette har Cumulus Media, som kjøpte opp Citadel, erklært seg konkurs og forsøkt å kvitte seg med gjenværende gjeld relatert til Bills.
Bills er ett av seks NFL-lag med eget korps eller trommelinje (de andre er Baltimore Ravens, Washington Redskins, New York Jets, Carolina Panthers og Seattle Seahawks). Siden den siste kampen i 2013-sesongen har posisjonen vært okkupert av Stampede Drumline, kjent som Downbeat Percussion utenfor Buffalo. Bills har også tatt i bruk korpsene fra Attica High School, University of Pittsburgh og Syracuse University ved hjemmekamper de siste årene.
Laget har flere kjenningsmelodier. En av dem er en variasjon av Isley Brothers sin hit «Shout», innspilt av Scott Kemper, som var Bills' offisielle reklamelåt fra 1987 og inn på 90-tallet. Den ble offisielt erstattet rundt 2000 med «The Power of the Bills», men «Shout» brukes fremdeles. Bills' uoffisielle kampsang, «Go Bills», ble skrevet av lagets hovedtrener Marvy Levy på midten av 90-tallet etter et veddemål med spillerne hvor han lovte å skrive sangen dersom laget vant en spesifikk kamp.

Supportere

Bills Backers er den offisielle supporterklubben for Buffalo Bills. Den har over 200 grupper i Nord-Amerika, Europa og Oseania. Der eksisterer også Bills Mafia, en samling av tilhengere organisert gjennom Twitter i begynnelsen av 2010; frasen "Bills Mafia" hadde innen 2017 vokst til å uoffisielt representere laget og tilhengerskaren, og spillere som ble plukt opp av Bills snakket ofte om å bli med i Bills Mafia. Utenforstående snakker ofte negativt om Bills' supportere, spesielt siden 2010-tallet, delvis på grunn av pressedekning av noen av supporternes villere påfunn. Bills' tilhengere er like kjent for å lage bråk som de er for å være sjenerøse; etter at Bills fikk hjelp til å nå sluttspillet etter en 17 år lang tørke takket være en seier for Cincinnati Bengals gav Bills sine tilhengere flere tusener av dollar til Andy Dalton og Tyler Boyds veldedige organisasjoner som takk.
Bills er ett av Chris Berman, en kommentator for ESPN, sine favorittlag, som tippet at Bills skulle nå Super Bowl nesten hvert år tidlig på 90-tallet. Berman sier ofte "No one circles the wagons like the Buffalo Bills!" Berman holdt tale da Ralph Wilson, eieren av Bills, ble innlemmet i Pro Football Hall of Fame i 2009.
Bills var også Tim Russert, politisk kommentator for NBC, sitt favorittlag. Russert var fra South Buffalo og refererte ofte til Bills på morgenprogrammet sitt på søndager, Meet the Press. Også hans sønn, Luke Russert, er en Bills-tilhenger. CNNs Wolf Blitzer, også fra Buffalo, har sagt at han er en tilhenger, og det har også ankermann i CBS Evening News Jeff Glor.
Kevin Connors fra ESPN er en Bills-fan, og har vært det siden han gikk på Ithaca College. Skuespiller Nick Bakay, som er fra Buffalo, er en velkjent supporter; han har diskutert laget flere ganger i NFL Top 10. Skuespiller William Fichtner, oppvokst i Cheektowaga, er en fan, og spilte inn en reklame for laget i 2014. I 2015 var Fichtner med på produksjonen av en dokumentar for ESPN 30 for 30 om de fire gangene Bills nådde Super Bowl, "Four Falls of Buffalo". Den tidligere olympiske svømmeren Summer Sanders har beskrevet seg selv som en stor tilhenger av laget. Skuespiller Christopher McDonald, som ble oppvokst i Romulus, New York, er en tilhenger.
Bills' tilhengere er kjent for å bruke klær med sebramønster fra Zubaz; forholdet mellom selskapet og tilhengerne er så sterkt at da Zubaz åpnet sin første fysiske butikk bestemte de seg for å legge den til vestlige New York.
Det er noen personer som er kjent kun fordi de er supportere av Bills. Ken "Pinto Ron" Johnson var tilstede under hver eneste hjemme- og bortekamp fra 1994, og hans påfunn fikk nok oppmerksomhet til at NFL bestemte seg for å utestenge ham fra stadioner; John Lang, en Elvis-imitator som bærer med seg en stor gitar han bruker som en reklametavle; og Ezra Castro, også kjent som "Pancho Billa," en beboer i Dallas/Fort Worth Metroplex som går med en stor sombrero og en luchamaske. Castro ble diagnostisert med ryggmargskreft som hadde spredd seg i 2017; han ble invitert på scenen under NFL Draft i 2018 for å lese opp et av Bills sine picks. Castro døde 14. mai 2019.

I populærkultur

Buffalos rivalisering med Miami Dolphins ble referert til i Steve Martins Comedy Is Not Pretty! i 1979, på låten «How To Meet A Girl». Martin simulerer fotballprat på en fest, og en av festgåerene forteller at han ikke kan fatte at Buffalo kunne slå Miami - da albumet ble gitt ut hadde Dolphins slått Bills 18 kamper på rad.
I en episode av The X-Files i 1996, «Musings of a Cigarette Smoking Man», sier tittelkarakteren at Buffalo Bills ikke skal vinne en eneste Super Bowl så lenge han lever.
Buffalo Bills var med i filmen Second String og i dramaet Buffalo 66 av Vincent Gallo.
Skuespiller Dean Cain var medlem av Bills i en kort periode. I TV-serien Lois & Clark: The New Adventures of Superman, hvor Cain spilte Superman, blir det ofte referert til Bills. I episoden «Lord of the Flys» i seriens fjerde sesong bruker Clark en Buffalo Bills-caps for å skjule identiteten sin. I en senere episode snakker han om at Bills skal spille mot Metropolis Mammoths.
I episoden «100» i serien 30 Rock fra april 2011 finner Jack Donaghy, spilt av Alec Baldwin, ut at i en alternativ fremtid vil han ikke bare være rikere og ha mer suksess, men han er også eieren av et fotballag fra New York. Han blir senere skuffet når han finner ut at det ikke er New York Giants eller New York Jets, men Buffalo Bills.
Bills er laget som eventuelt slår ut Orlando Breakers i sluttspillet, det fiksjonelle NFL-laget som er hovedfokuset i sitcomen Coach.
I episoden «3 Acts of God» i serien Family Guy fra mars 2014 går familien Griffin på en kamp mellom new England Patriots og Bills på Gillette Stadium i Foxborough, Massachusetts, hvor Bills ende opp med å vinne. To Bills-spillere er med i episoden hvor de spiller seg selv, Mario Williams og C. J. Spiller.
Flere tidligere Bills-spillere har gått inn i politikken, nesten alltid som medlemmer av det republikanske partiet. Mest kjent var Jack Kemp, som ble valgt inn til representantenes hus i 1971 - bare to år etter han trakk seg som spiller - og tjente der i nesten to tiår. Han var blant annet nominert til visepresident under Bob Dole under presidentvalget i USA 1996. Tidligere tight end Jay Riemersma, defensive tackle Fred Smerlas og defensive end Phil Hansen stilte til kongressvalg, men alle tre tapte eller trakk seg fra valget.